Document ID: 32009H1019

Reference:
29.12.2009
MT
Il-Ġurnal Uffiċjali tal-Unjoni Ewropea
L 348/71
RAKKOMANDAZZJONI TAL-KUNSILL
tat-22 ta’ Diċembru 2009
dwar it-tilqim kontra l-influwenza tal-istaġun
(Test b’relevanza għaż-ŻEE)
(2009/1019/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 168(6) tiegħu,
Wara li kkunsidra l-proposta mill-Kummissjoni Ewropea,
Billi:
(1)
L-influwenza tal-istaġun hija marda virali li tittieħed, li tfeġġ bħala epidemija matul ix-xhur tax-xitwa fl-Ewropa. Hija fost l-iktar mard komunikabbli sinifikanti u li l-aktar ifeġġu b'mod komuni u hija sors frekwenti ta' morbidità u mortalità fl-Istati Membri kollha.
(2)
F'ċerti każijiet, il-kumplikazzjonijiet imorru lil hinn minn infezzjoni respiratorja awtolimitanti u jirriżultaw f'pulmonite severa jew kumplikazzjonijiet sekondarji oħra li kultant ikunu fatali. Dawn il-kumplikazzjonijiet ifeġġu ħafna iktar spiss fost l-anzjani u fost persuni li jkollhom kundizzjonijiet mediċi kroniċi.
(3)
L-influwenza tal-istaġun tista' tittaffa permezz tat-tilqim iżda l-virus spiss jibdel il-kompożizzjoni antiġenika tiegħu, u għalhekk il-kompożizzjoni tat-tilqima tiġi riveduta regolarment minn gruppi esperti tal-Organizzazzjoni Dinjija tas-Saħħa (WHO).
(4)
Fl-2003, l-Assemblea Dinjija tas-Saħħa adottat ir-Riżoluzzjoni 56.19 biex tiżdied il-kopertura tat-tilqim kontra l-influwenza għal dawk kollha li jaqgħu taħt grupp f'riskju għoli bil-mira li tinkiseb kopertura ta' tilqim fost il-popolazzjoni anzjana ta' mill-inqas 50 % sal-2006 u 75 % sal-2010.
(5)
Fis-26 ta' Ottubru 2005 u fl-14 ta' Ġunju 2006, il-Parlament Ewropew adotta Riżoluzzjonijiet intitolati “Strateġija kontra influwenza pandemika” u “L-istat ta’ preparazzjoni kontra l-influwenza pandemika u l-ippjanar ta’ risposta għaliha fil-Komunità Ewropea” rispettivament, li permezz tagħhom talab lill-Istati Membri biex iżidu t-tilqim kontra l-influwenza konformement mar-rakkomandazzjonijiet tad-WHO. Dawn ir-Riżoluzzjonijiet ħeġġew ukoll lill-Istati Membri biex iżidu l-kopertura tat-tilqim fil-perijodu ta' bejn il-pandemiji konformement mar-rakkomandazzjonijiet tad-WHO.
(6)
Għalhekk, għandha tittieħed azzjoni miftiehma fil-livell tal-Unjoni Ewropea biex jittaffa l-impatt tal-influwenza tal-istaġun billi jitħeġġeġ it-tilqim fost il-gruppi f'riskju u l-ħaddiema fil-kura tas-saħħa. L-għan ta' din ir-Rakkomandazzjoni huwa li tintlaħaq il-mira ta' kopertura ta' tilqim ta' 75 % fost l-anzjani kif rakkomandat mid-WHO malajr kemm jista' jkun u preferibbilment sal-istaġun tax-xitwa 2014-2015. Din il-mira ta' 75 % għandha jekk jista' jkun tiġi estiża għall-grupp f'riskju ta' dawk li għandhom kundizzjonijiet kroniċi, b'kont meħud tal-gwida maħruġa miċ-Ċentru Ewropew għall-Prevenzjoni u l-Kontroll tal-Mard (ECDC).
(7)
Rati miżjuda ta' tilqim fost il-gruppi f'riskju jkunu qed jikkontribwixxu wkoll għal rati ogħla ta' tilqim b'mod ġenerali, anke tal-ħaddiema fil-qasam tal-kura tas-saħħa.
(8)
Biex jitwettqu dawn il-bidliet, l-ewwel pass meħtieġ huwa li l-parteċipanti kollha fl-ambjent tal-kura tas-saħħa, il-gruppi f'riskju, il-ħaddiema fil-kura tas-saħħa, it-tobba, l-amministraturi tal-kura tas-saħħa u dawk li jfasslu l-politika jiġu infurmati dwar il-problema tal-influwenza tal-istaġun permezz ta' kampanji ta' tagħrif pubbliċi u professjonali. Il-ħaddiema fil-kura tas-saħħa għandhom jinġiebu konxji tal-periklu partikolari li jinsabu fih il-pazjenti aktar vulnerabbli tagħhom. Il-ħaddiema fil-kura tas-saħħa għandhom ukoll jinġiebu konxji tar-responsabbiltà li għandhom biex jagħtu l-pariri adatti dwar it-tilqim lill-pazjenti tagħhom.
(9)
Huwa partikolarment essenzjali li tinġabar data speċifika u komparabbli fil-livell nazzjonali fir-rigward tar-rati ta' tlaqqim fost il-gruppi f'riskju biex tkun tista' tiġi valutata sew is-sitwazzjoni fl-Istati Membri kollha. S'issa, id-data ta' dan it-tip mhux dejjem kienet disponibbli. Fuq il-bażi ta' din id-data, il-Kummissjoni u l-Istati Membri ser ikunu jistgħu jqabblu l-informazzjoni u l-aqwa prattika ma' pajjiżi terzi permezz tal-kanali eżistenti ta' kooperazzjoni internazzjonali fil-qasam tas-saħħa.
(10)
Ir-Regolament (KE) Nru 851/2004 tal-Parlament Ewropew u tal-Kunsill tal-21 ta' April 2004 li jistabbilixxi Ċentru Ewropew għall-Prevenzjoni u l-Kontroll tal-Mard (1) (ECDC) b'mod partikolari fada lill-ECDC bil-missjoni li jipprovdi għarfien espert tekniku u xjentifiku lill-Kummissjoni u lill-Istati Membri. L-ECDC jħaddem ukoll in-network dedikat stabbilit għas-sorveljanza tal-influwenza tal-istaġun konformement mad-Deċiżjoni tal-Kummissjoni 2000/96/KE tat-22 ta' Diċembru 1999 dwar mard li jittieħed li għandu jiġi kopert b'mod progressiv fin-network tal-Komunità taħt id-Deċiżjoni Nru 2119/98/KE tal-Parlament Ewropew u tal-Kunsill (2). L-ECDC għandu għalhekk jgħin lill-Istati Membri fl-għoti ta' għarfien espert xjentifiku dwar il-tilqim kontra l-influwenza tal-istaġun.
(11)
Fil-kuntest tat-tilqim kontra l-influwenza tal-istaġun, l-għan li tintlaħaq kopertura ta' 75 % ta' tilqim tal-gruppi ta' persuni anzjani, rakkomandata mid-WHO, sejjer b’mod ċar ikun iffaċilitat b'azzjoni miftiehma fil-livell tal-Unjoni Ewropea,
ADOTTA R-RAKKOMANDAZZJONI LI ĠEJJA:
(1)
L-Istati Membri huma mħeġġa biex jadottaw u jimplimentaw pjani ta' azzjoni jew linji ta' politika nazzjonali, reġjonali jew lokali, kif meħtieġ, immirati biex titjieb il-kopertura tat-tilqim kontra l-influwenza tal-istaġun, bl-għan li tintlaħaq, malajr kemm jista' jkun u preferibbilment qabel l-istaġun tax-xitwa 2014-2015, rata ta' kopertura tat-tilqim ta' 75 % għall-“Gruppi ta' Età Anzjana” u, jekk hu possibbli, għall-gruppi f’riskju l-oħra msemmijin fil-punt 2(a), jekk għadhom ma ntlaħqux. L-Istati Membri huma mħeġġa wkoll biex itejbu l-kopertura tat-tilqim fost il-ħaddiema fil-kura tas-saħħa.
Il-pjani ta' azzjoni jew linji ta’ politika għandhom jieħdu kont tal-lakuni identifikati fil-livell nazzjonali u jorganizzaw l-attivitajiet imsemmijin fil-punti 2 (b) u (c).
(2)
Fil-qafas tal-pjani ta' azzjoni jew linji ta' politika msemmijin fil-punt 1, l-Istati Membri huma mħeġġa sabiex:
(a)
jieħdu kont tad-definizzjoni ta' “Gruppi ta' Età Anzjana” u ta' “gruppi f'riskju” kif jinsabu fil-gwida maħruġa mill-ECDC;
(b)
ikejlu r-rati ta' tlaqqim fil-gruppi kollha li jkunu f’riskju, u janalizzaw ir-raġunijiet għaliex xi persuni ma jixtiqux jitlaqqmu;
(c)
jippromwovu l-edukazzjoni, it-taħriġ, u l-iskambju ta' informazzjoni dwar l-influwenza tal-istaġun u t-tilqim billi jorganizzaw:
(i)
azzjoni informattiva għall-ħaddiema fil-kura tas-saħħa;
(ii)
azzjoni informattiva għall-persuni li jappartjenu għal gruppi f'riskju u l-familji tagħhom dwar ir-riskji assoċjati mal-influwenza u l-prevenzjoni tal-influwenza;
(iii)
azzjonijiet ta' tagħrif effettivi biex jitneħħew l-ostakoli għar-rata tat-tlaqqim.
(3)
L-Istati Membri huma mħeġġa biex jipprovdu rapporti lill-Kummissjoni fuq bażi volontarja dwar l-implimentazzjoni ta' din ir-Rakkomandazzjoni, b'mod partikolari dwar il-kopertura miksuba fost il-gruppi f'riskju.
(4)
Il-Kummissjoni hi mistiedna biex regolarment tipprovdi rapporti lill-Kunsill dwar l-implimentazzjoni ta' din ir-Rakkomandazzjoni, fuq il-bażi tad-data li l-Istati Membri jagħmlu disponibbli.
(5)
Il-Kummissjoni hi mistiedna biex tkompli tappoġġa r-riċerka dwar l-influwenza permezz tal-Programmi Qafas għar-Riċerka.
Magħmul fi Brussell, it-22 ta’ Diċembru 2009.
Għall-Kunsill
Il-President
A. CARLGREN
(1)  ĠU L 142, 30.4.2004, p. 1.
(2)  ĠU L 28, 3.2.2000, p. 50.

Summary:
It-tilqim kontra l-influwenza staġjonali
It-tilqim kontra l-influwenza staġjonali
SOMMARJU TAD-DOKUMENT:
Rakkomandazzjoni 2009/1019/UE dwar it-tilqim kontra l-influwenza
X’INHU L-GĦAN TAR-RAKKOMANDAZZJONI?
              
Hija għandha l-għan li tħeġġeġ lill-pajjiżi tal-Unjoni Ewropea (UE) biex jieħdu miżuri tas-saħħa sabiex jiġġieldu l-influwenza staġjonali.
PUNTI EWLENIN
Sfidi
L-influwenza hija infezzjoni respiratorja li tittieħed ta’ oriġini virali, li sseħħ bħala epidemija fix-xhur tax-xitwa. Din tista’ tikkawża kumplikazzjonijiet serji, anki l-mewt.
Għall-influwenza staġjonali fuq skala żgħira, in-numru ta’ mwiet bħala medja huwa stmat għal 8 f’popolazzjoni ta’ 100 000. Din iċ-ċifra tista’ togħla għal 44 matul snin aktar severi.
Fil-każ ta’ epidemiji tal-influwenza, l-isptarijiet u s-servizzi mediċi jistgħu jġarrbu piż eċċessiv. Dan iwassal għal żieda fl-ispejjeż diretti (li jirriżultaw mill-użu ta’ riżorsi mediċi u mhux mediċi) u spejjeż indiretti (minħabba telf fil-produttività u assenteiżmu mix-xogħol).
L-effikaċja u l-effettività tat-tilqima
L-influwenza staġjonali tista’ titnaqqas permezz tat-tilqim. Il-gruppi fil-popolazzjoni li jinsabu “f’riskju” iridu jiġu mlaqqma kontra l-influwenza. Barra minn hekk, aspetti loġistiċi, bħall-għoti u l-amministrazzjoni tat-tilqim, ma jistgħux jiġu sottovalutati sabiex tiġi pprovduta kopertura effettiva tat-tilqim.
Huwa importanti li jkun hemm azzjoni fil-livell tal-UE biex jiġi evitat li varjant ġdid tal-virus tal-influwenza jsir pandemija, kif ġara fl-1918, l-1957 u l-1968.
Pjanijiet u strateġiji nazzjonali
Ir-rakkomandazzjoni tħeġġeġ lill-pajjiżi tal-UE jadottaw pjan jew strateġija nazzjonali dwar il-kopertura tat-tilqim.
L-għan kien li tiġi koperta 75 % tal-popolazzjoni f’riskju preferibbilment sax-xitwa tal-2014-2015. Dan il-grupp ġie ddefinit fil-linji gwida ppubblikati miċ-Ċentru Ewropew għall-Prevenzjoni u l-Kontroll tal-Mard (ECDC).
Il-pajjiżi tal-UE huma mħeġġa jippreżentaw rapporti lill-Kummissjoni Ewropea, fuq bażi volontarja dwar l-implimentazzjoni ta’ din ir-rakkomandazzjoni u speċifikament dwar il-kopertura tat-tilqim miksuba fi ħdan il-gruppi f’riskju.
Għandhom isiru kampanji ta’informazzjoni diretti lejn il-professjonisti fil-kura tas-saħħa u persuni fil-gruppi ta’ riskju u l-familji tagħhom.
Il-Kummissjoni hija mistiedna tirrapporta lill-Kunsill regolarment dwar l-implimentazzjoni ta’ din ir-rakkomandazzjoni, abbażi tal-informazzjoni rċevuta mingħand il-pajjiżi tal-UE.
Evalwazzjoni
Rapport
 ippubblikat fl-2015 mill-ECDC jissuġġerixxi li l-pajjiżi tal-UE kollha jistgħu jkunu jeħtieġu jikkunsidraw mill-ġdid l-approċċ tagħhom sabiex jiġbru informazzjoni aktar komprensiva u preċiża dwar il-kopertura tat-tilqim kontra l-influwenza tal-istaġun għall-gruppi ta’ popolazzjoni fil-mira.
Huwa jħeġġeġ lill-pajjiżi tal-UE li ma jwettqux monitoraġġ tal-kopertura tat-tilqim fost gruppi ta’ età akbar biex jintroduċu sistemi sabiex jitwettaq dan il-monitoraġġ, biex jippermettu lill-organizzazzjonijiet tas-saħħa pubblika jintraċċaw il-progress tagħhom u jidentifikaw ostakoli għall-kisba tal-miri nazzjonali u tal-UE.
Ir-rapport jinnota li aktar pajjiżi setgħu jipprovdu informazzjoni dwar ir-rati tal-kopertura tat-tilqim għal gruppi bħal ħaddiema fil-kura tas-saħħa u nisa tqal,u joffri rakkomandazzjonijiet bħala triq ’il quddiem biex jinkisbu rati ta’ tilqim ogħla u monitoraġġ imtejjeb.
Fl-2015, il-Kummissjoni organizzat smigħ ta’ livell għoli dwar is-suġġett, u enfasizzat l-importanza li dejjem qed tiżdied tal-prevenzjoni tal-mard fin-nefqa tal-kura tas-saħħa.
SFOND
              
Għal aktar informazzjoni, ara:
“It-tilqim” fuq is-sit elettroniku tal-Kummissjoni Ewropea.
DOKUMENT EWLIENI
            
Rakkomandazzjoni tal-Kunsill 2009/1019/UE tat-22 ta’ Diċembru 2009 dwar it-tilqim kontra l-influwenza staġjonali (ĠU L 348, 29.12.2009, p. 71–72)
l-aħħar aġġornament 30.01.2017